Document ID: 31990R3570

NEUVOSTON ASETUS (ETY) N:o 3570/90,
annettu 4 päivänä joulukuuta 1990,
Saksan maataloustilastoja koskevista poikkeuksista Saksan yhdistymisen vuoksi
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
entisen Saksan demokraattisen tasavallan alueella ei ole mahdollista täyttää heti maataloustilastoja koskevan yhteisön lainsäädännön vaatimuksia, koska tällä alueella tarvitaan laajoja muutoksia ja mukautuksia, ja
olisi lisäksi korotettava jäsenvaltioiden toimitettavista viljantuotantoa koskevista tilastotiedoista 26 päivänä maaliskuuta annetussa neuvoston asetuksessa (ETY) N:o 837/90(3) säädettyjen menojen arviota,
ON ANTANUT TÄMÄN ASETUKSEN:
1 artikla
1 Entisen Saksan demokraattisen tasavallan alueella on lupa poiketa liitteessä olevista oikeudellisista asiakirjoista 31 päivään joulukuuta 1992 asti maataloustilastojen alalla viiteajanjaksojen, viitepäivämäärien, tutkimuspäivämäärien, toimittamista koskevien määräaikojen ja tutkittavien henkilöiden kattavuuden osalta.
2 Edellä 1 kohdassa säädetyt poikkeukset määritetään 4 artiklassa säädettyä menettelyä noudattaen.
2 artikla
Lisätään viininviljelyaloja koskevien tilastotietojen keruusta 5 päivänä helmikuuta 1979 annetun neuvoston asetuksen (ETY) N:o 357/79(4), sellaisena kuin se on viimeksi muutettuna asetuksella (ETY) N:o 490/86(5), 1 artiklan 1 kohtaan alakohta seuraavasti:
"Entisen Saksan demokraattisen tasavallan alueella ensimmäistä kertaa suoritettava välitutkimus tehdään viimeistään kaksi vuotta ensimmäisen perustutkimuksen toteuttamisen jälkeen."
3 artikla
Korvataan asetuksen (ETY) N: o 837/90 10 artiklassa oleva määrä "3 200 000 ecua" määrällä "3 520 000 ecua".
4 artikla
1 Jos tässä artiklassa säädettyä menettelyä on noudatettava, asian saattaa pysyvän maataloustilastokomitean, jäljempänä `komitea`, käsiteltäväksi sen puheenjohtaja joko omasta aloitteestaan tai jonkin jäsenvaltion edustajan pyynnöstä.
2 Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.
Komissio päättää suunnitelluista toimenpiteistä, jos ne ovat komitean lausunnon mukaisia.
Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.
Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä joulukuuta 1990.

Labels: 18
6